भारत तताउने ‘द केरल स्टोरी’
‘यो एक विश्वव्यापी एजेन्डा हो । आगामी २० वर्षमा केरल इस्लामिक स्टेट हुनेछ,’ बलिउड फिल्म ‘द केरल स्टोरी’ को एउटा संवाद हो यो । फिल्मको ट्रेलर आएसँगै यसबारे भारतमा विवाद सुरु भएको थियो । 
मुम्बई — ‘यो एक विश्वव्यापी एजेन्डा हो । आगामी २० वर्षमा केरल इस्लामिक स्टेट हुनेछ,’ बलिउड फिल्म ‘द केरल स्टोरी’ को एउटा संवाद हो यो । फिल्मको ट्रेलर आएसँगै यसबारे भारतमा विवाद सुरु भएको थियो । सार्वजनिक प्रदर्शनमा आएपछि भने फिल्मको पक्ष–विपक्षमा आवाजहरू बुलन्द भए । फलस्वरूप भारतका केही राज्यले फिल्ममाथि प्रतिबन्धको घोषणा गरे भने केहीले कर छुटको । मध्य प्रदेश राज्यले कर छुटको निर्णय लिएसँगै उही पंक्तिमा उभिएको छ, उत्तर प्रदेश । पश्चिम बंगाल सरकाले भने फिल्म प्रदर्शनका रोक लगाइदिएको छ । पश्चिम बंगालको टीएमसी सरकारले ‘राज्यको शान्ति व्यवस्थामा भंग हुने’ दाबी गर्दै फिल्ममाथि प्रतिबन्ध लगाइएको जनाएको छ । तमिलनाडु सरकारले फिल्मबारे आधिकारिक रूपमा केही उल्लेख नभएको भए पनि कुनै पनि हलमा शो राखिएको छैन । फिल्मले साम्प्रदायिक सद्भाव भड्काउन सक्ने भन्दै तमिलनाडुका मल्टिप्लेक्सले फिल्म नदेखाउने निर्णय लिएका एनडीटीभीले जनाएको छ ।केन्द्रीय सूचना प्रसारणमन्त्री अनुराग ठाकुरले ‘फिल्मले सत्यतथ्य बाहिर ल्याएको र केरललाई आतंकवादरूपी दानवबाट बचाउने समय आएको’ प्रतिक्रिया दिएका छन् । फिल्ममाथि प्रतिबन्ध लगाइएको विषयमा अभिनेत्री शबाना आजमीले भनेकी छन्, ‘यो फिल्ममाथि प्रतिबन्ध लगाउनुपर्ने माग गर्नेहरू त्यति नै गलत छन्, जति अमिर खानको फिल्म ‘लाल सिंह चड्ढा’ माथि प्रतिबन्धको माग गरेका थिए ।’ फिल्म निर्माता बिपुल शाहले भने फिल्ममाथिको प्रतिबन्ध अभिव्यक्ति स्वतन्त्रताको हनन भएको बताएका छन् । उनले कतिपय भारतीय राज्यमा लगाइएको प्रतिबन्धको विरोधमा अदालतको ढोका ढकढकाउने बताएका बीबीसी हिन्दीले उल्लेख गरेको छ । ‘द केरल स्टोरी’ मा ३२ हजार हिन्दु युवतीलाई मुस्लिम धर्मान्तरण गरेर इस्लामिक स्टेट अफ इराक र सिरिया (आईएसआईएस) जस्ता आतंकवादी संगठनमा भर्ना गरिएको कथा देखाइएको छ । फिल्मको कथावस्तु वास्तविक रहेको निर्माण पक्षको दाबी छ । विवादका बाबजुद फिल्मले भारतीय बक्स अफिसमा भने आक्रामक व्यापार गरिरहेको छ । प्रदर्शनको चौथो दिनसम्ममा फिल्मले कम्तीमा ४५ करोड ७५ लाख भारतीय रुपैयाँभन्दा बढी कलेक्सन गरिसकेको इन्डियन एक्सप्रेसले जनाएको छ । ८ करोड ३ लाखमा ओपनिङ गरेको फिल्मले शनिबार ११ करोड २२ लाख, आइतबार १६ करोड र सोमबार १०.५१ करोड भारू कमाइ गरेको थियो । सुदीप्तो सेन निर्देशित फिल्ममा अदाह शर्मा, योगीता बिहानी, सोनिया बलानी, सिद्धी अडलानी, विजय कृष्ण, प्रणय पचौरी, प्रनव मिश्रालगायतका कलाकारले अभिनय गरेका छन् ।